Title: ประกาศประธานศาลปกครองสูงสุด เรื่อง การจัดตั้งแผนกคดีบริหารราชการแผ่นดินในศาลปกครองสูงสุด

ประกาศประธานศาลปกครองสูงสุด

ประกาศประธานศาลปกครองสูงสุด
เรื่อง
การจัดตั้งแผนกคดีบริหารราชการแผ่นดินในศาลปกครองสูงสุด

โดยที่ปัจจุบันคดีปกครองที่เกี่ยวกับการบริหารราชการแผ่นดินมีปริมาณเพิ่มมากขึ้น
สมควรให้การดำเนินกระบวนวิธีพิจารณาคดีปกครองที่เกี่ยวกับการบริหารราชการแผ่นดินเป็นไปโดยรวดเร็วทันต่อการเยียวยาแก้ไขความเดือดร้อนหรือความเสียหายแก่คู่กรณี
อันจะเป็นประโยชน์ต่อการบริหารราชการแผ่นดิน

อาศัยอำนาจตามความในมาตรา ๗ วรรคสองและวรรคสาม และมาตรา ๗/๑ แห่งพระราชบัญญัติจัดตั้งศาลปกครองและวิธีพิจารณาคดีปกครอง
พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง
(ฉบับที่ ๖) พ.ศ. ๒๕๕๔
ประธานศาลปกครองสูงสุดโดยความเห็นชอบของคณะกรรมการตุลาการศาลปกครอง
ออกประกาศให้จัดตั้งแผนกในศาลปกครองสูงสุด ดังต่อไปนี้

ข้อ
๑  ประกาศนี้เรียกว่า ประกาศประธานศาลปกครองสูงสุด
เรื่อง การจัดตั้งแผนกคดีบริหารราชการแผ่นดินในศาลปกครองสูงสุด

ข้อ
๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ให้จัดตั้งแผนกคดีบริหารราชการแผ่นดินในศาลปกครองสูงสุด
เพื่อทำหน้าที่พิจารณาพิพากษาและดำเนินการทั้งปวงในคดีบริหารราชการแผ่นดินภายในเขตอำนาจของศาลปกครองสูงสุด
ในกรณีที่มีความจำเป็นเพื่อประโยชน์แก่ทางราชการ
ประธานศาลปกครองสูงสุดอาจมอบหมายให้ตุลาการในแผนกคดีบริหารราชการแผ่นดินพิจารณาพิพากษาคดีอื่นใดตามที่เห็นสมควรด้วยก็ได้

ข้อ
๔  ให้มีประธานแผนกคดีบริหารราชการแผ่นดินในศาลปกครองสูงสุดเป็นผู้รับผิดชอบงานของแผนก

ข้อ
๕  ให้แผนกคดีบริหารราชการแผ่นดินในศาลปกครองสูงสุด
ประกอบด้วยองค์คณะและตุลาการผู้แถลงคดีที่มีความเชี่ยวชาญคดีบริหารราชการแผ่นดิน
โดยมีจำนวนองค์คณะและตุลาการผู้แถลงคดีตามที่ประธานศาลปกครองสูงสุดประกาศกำหนด

ข้อ
๖  แผนกคดีบริหารราชการแผ่นดินในศาลปกครองสูงสุดจะเริ่มดำเนินการเมื่อใดให้เป็นไปตามประกาศของประธานศาลปกครองสูงสุด
แต่ทั้งนี้ ต้องไม่เกินกว่าสามสิบวันนับแต่วันที่ประกาศนี้มีผลใช้บังคับ

ข้อ
๗  ให้ประธานศาลปกครองสูงสุดรักษาการตามประกาศนี้

ประกาศ ณ วันที่ ๒๖
มกราคม พ.ศ. ๒๕๖๐
ปิยะ  ปะตังทา
ประธานศาลปกครองสูงสุด

ชวัลพร/ปริยานุช/จัดทำ
๑๐ กุมภาพันธ์
๒๕๖๐

นุสรา/ตรวจ
๒๐ มีนาคม ๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๑๕ ก/หน้า ๑๕/๘ กุมภาพันธ์ ๒๕๖๐